
1. Εισαγωγή
Τα κατάγματα ευθραυστότητας αποτελούν την 4η αιτία αναπηρίας πανευρωπαϊκά, και μια από τις κύριες αιτίες θανάτου για τα άτομα μεγαλύτερης ηλικίας, ιδιαίτερα την ηλικιακή ομάδα > 80 ετών [1] Ο καταγματικός κίνδυνος αυξάνεται στους ηλικιωμένους τόσο λόγω της αυξημένης επίπτωσης της οστεοπόρωσης, όσο και λόγω της τάσης των ηλικιωμένων για πτώσεις, η οποία έχει με τη σειρά της συσχετιστεί με την παρουσία γηριατρικών συνδρόμων, συγκεκριμένα με την ήπια νοητική έκπτωση και την άνοια, τη δυσχερή και ασταθή βάδιση, τις διαταραχές όρασης και ακοής, τη σαρκοπενία, και την πολυφαρμακία, ιδιαίτερα όταν περιλαμβάνει συνταγογράφηση φαρμάκων ακατάλληλων για ηλικιωμένους [2-5]. Επιπλέον, παρότι η οστεοπόρωση είναι από τις κατεξοχήν νόσους του γήρατος, η αντι-οστεοπορωτική θεραπεία συχνά παραμελείται στα άτομα μεγαλύτερης ηλικίας [1]. 
Ο Διεθνής οργανισμός για την Οστεοπόρωση (IOF) ξεκίνησε το 2012 την εκστρατεία Capture the Fracture® (CTF), με στόχο την διευκόλυνση της εφαρμογής συντονισμένων, διεπιστημονικών μοντέλων φροντίδας για την πρόληψη του δευτερογενούς κατάγματος σε παγκόσμια κλίμακα. Η πρωτοβουλία αυτή αποσκοπεί στη βελτίωση της περίθαλψης των ασθενών και στη μείωση των δευτερογενών οστεοπορωτικών καταγμάτων, ταυτόχρονα με τη σχετική μείωση του κόστους υγειονομικής περίθαλψης [6]. Η σύσταση διεπιστημονικών  ομάδων που απαρτίζονται από ειδικούς διαφόρων ειδικοτήτων που εξειδικεύονται στον οστικό μεταβολισμό είναι κρίσιμη για τη μείωση της συχνότητας των δευτερογενών καταγμάτων και τέτοιες ομάδες και μοντέλα, γνωστά ως «διασυνδετική υπηρεσία καταγμάτων» (ΔΥΠ,  από τον αγγλικό όρο “fracture liaison service” ή FLS) διαμορφώνονται πλέον σε όλο τον κόσμο [7, 8]. 
Ιδιαίτερα σε ό,τι αφορά στα άτομα μεγαλύτερης ηλικίας με κατάγματα ευθραυστότητας, η σύγχρονη υψηλού επιπέδου περίθαλψη επιτάσσει να παρακολουθούνται από εξειδικευμένες ορθο-γηριατρικές υπηρεσίες διασύνδεσης καταγμάτων, τόσο κατά την οξεία νοσηλεία όσο και κατά την αποκατάσταση, ώστε παράλληλα με τα ορθοπαιδικά ζητήματα της άμεσης και τεχνικά άρτιας επιδιόρθωσης του κατάγματος με στόχο την ταχεία κινητοποίηση, να διασφαλίζεται η μακροχρόνια κάλυψη με αντι-οστεοπορωτική αγωγή, και να αντιμετωπίζονται σφαιρικά τα γηριατρικά σύνδρομα που συνήθως επιπολάζουν σ’ αυτόν τον πληθυσμό, όπως είναι η υποθρεψία, η σαρκοπενία, και οι ψυχοδιανοητικές διαταραχές [9, 10]. Η προσέγγιση αυτή έχει φανεί ότι μπορεί να μειώσει τη θνητότητα και τη διάρκεια νοσηλείας, και να αυξήσει τα ποσοστά επανόδου σε καλό επίπεδο λειτουργικότητας [10].  




[bookmark: _gjdgxs]Σκοπός του παρόντος ερευνητικού πρωτοκόλλου είναι η επιδημιολογική περιγραφή και η συσχέτιση … (γράψτε τη δική σας παράμετρο) με τις κλινικές εκβάσεις (θνητότητα, παθολογικές και χειρουργικές επιπλοκές, επανα-νοσηλεία, επανα-κάταγμα, κινητικότητα, και λειτουργική αυτονομία)  των ασθενών άνω των 70 ετών που εισάγονται στην Ορθοπαιδική κλινική του Πανεπιστημιακού Γενικού Νοσοκομείου Αθηνών ‘’ΛΑΙΚΟ’’ λόγω οστεοπορωτικών καταγμάτων χαμηλού τραυματισμού που νοσηλεύονται, ένα μεγάλο ελληνικό πανεπιστημιακό νοσοκομείο τριτοβάθμιας φροντίδας, η μελέτη επιπολασμού προϋπαρχόντων γηριατρικών συνδρόμων, ακατάλληλης συνταγογράφησης, και ψυχοκοινωνικών προβλημάτων στους πάσχοντες, και η συσχέτιση της ανίχνευσης των γηριατρικών συνδρόμων με τις εκβάσεις κλινικού ενδιαφέροντος στους 6 μήνες μετά την έξοδο από το νοσοκομείο. 
2. Μεθοδολογία
2.1 Πληθυσμός ασθενών 
2.1.1 Κριτήρια ένταξης 
Θα εντάσσονται στη μελέτη όλοι οι νοσηλευόμενοι ασθενείς ηλικίας άνω των 70 ετών με αυτόματα οστεοπορωτικά κατάγματα ή κατάγματα χαμηλής ενέργειας (ως αυτόματο οστεοπορωτικό κάταγμα ορίζεται το κάταγμα που συμβαίνει χωρίς τραυματισμό και ως κάταγμα χαμηλής ενέργειας ορίζεται το κάταγμα που οφείλεται σε ελάχιστο τραυματισμό, όπως πτώση από ιδίον ύψος ή λιγότερο) μετά από ενυπόγραφη συγκατάθεση δική τους ή των νόμιμων εκπροσώπων τους, σε περίπτωση περιορισμένης ικανότητας λήψης ιατρικών αποφάσεων. Δεν θα ενταχθούν στο πρόγραμμα ασθενείς με κατάγματα υψηλής βίας (ως αποτέλεσμα κακοποίησης ή ατυχήματος, π.χ. τροχαίου), και παθολογικά κατάγματα λόγω κακοήθειας ή άλλης υποκείμενης μεταβολικής οστικής νόσου πλην της οστεοπόρωσης (παρακάτω ακολουθούν αναλυτικά τα κριτήρια αποκλεισμού. Η μελέτη θα περιλαμβάνει ασθενείς από προκαθορισμένες ομάδες ατόμων (μετεμμηνοπαυσιακή οστεοπόρωση, ανδρική οστεοπόρωση, οστεοπόρωση από γλυκοκορτικοειδή, δευτεροπαθής οστεοπόρωση από άλλα αίτια) οι οποίες θα είναι ούτως ή άλλως οι επιλέξιμες για τη θεραπεία σύμφωνα με την συνήθη ιατρική πρακτική και τις κατευθυντήριες οδηγίες θεραπείας της οστεοπόρωσης [11].
2.1.2 Κριτήρια αποκλεισμού
i. Παρουσία οστεομαλακίας ή/και άλλων νοσημάτων που προδιαθέτουν σε κατάγματα χαμηλής ενέργειας, εκτός της πρωτοπαθούς ή δευτεροπαθούς οστεοπόρωσης, όπως η νόσος του Paget, η ατελής οστεογένεση, η παραπληγία, η υποφωσφατασία, η ινώδης δυσπλασία, η πυκνοδυσόστωση, η οστεοπέτρωση, το πολλαπλούν μυέλωμα και η μεταστατική οστική νόσος.
ii. Αδυναμία λήψης ιατρικών αποφάσεων και έλλειψη νόμιμου εκπροσώπου
iii. Χρόνιο νόσημα σε τελικό στάδιο, με εκτιμώμενη επιβίωση < 6 μήνες (π.χ. τελικού σταδίου καρκίνος, καρδιακή ανεπάρκεια, χρόνια αποφρακτική πνευμονοπάθεια, ή άνοια (με απώλεια λεκτικής επικοινωνίας ή αγνωσία τροφής).
iv. Άρνηση συγκατάθεσης
2.2 Ομάδες ασθενών και τυχαιοποίηση
Οι ασθενείς θα τυχαιοποιηθούν σε δύο ομάδες με αντιμεταθετικές ομάδες των τεσσάρων ασθενών. Στους μισούς ασθενείς θα πραγματοποιηθεί μόνο η τυπική αξιολόγηση για την οστεοπόρωση όπως προτείνεται από τις Εθνικές Κατευθυντήριες Οδηγίες [12] και αναφέρεται παρακάτω, ενώ στους άλλους μισούς θα πραγματοποιείται επιπλέον η ενδελεχής αξιολόγηση των γηριατρικών συνδρόμων και παραμέτρων που περιγράφονται παρακάτω. Οι ασθενείς που τυχαιοποιήθηκαν στην ενδελεχή γηριατρική αξιολόγηση θα λαμβάνουν συμβουλευτική αντιμετώπισης των γηριατρικών συνδρόμων προ της εξόδου από το νοσοκομείο. Όλοι οι ασθενείς θα λάβουν τις ενδεικνυόμενες συστάσεις αντιοστεοπορωτικής αγωγής και θα επανεκτιμώνται τηλεφωνικά μετά την έξοδο από το νοσοκομείο. 
2.3 Παράμετροι αξιολόγησης και καταγραφής 
2.3.1 Γενική αξιολόγηση κατάγματος και οστεοπόρωσης 
- Χρόνος, εντόπιση και είδος κατάγματος 
- Χρόνος και τύπος χειρουργικής επέμβασης  
- BMD ισχίου και οσφυϊκής μοίρας σπονδυλικής στήλης (τουλάχιστον ενός ισχίου, σε δύο σημεία οσφυϊκής μοίρας της σπονδυλικής στήλης, ει δυνατόν), με Dual-Energy X-ray Absorptiometry (DEXA) scan, εντός 24ων μηνών από το κάταγμα. Αν δεν έχει πραγματοποιηθεί προηγουμένως BMD, θα χρησιμοποιηθεί η μελλοντική τιμή BMD που πραγματοποιείται εντός 6 μηνών από το κάταγμα. 
- Μέτρηση βάρους, ύψους, ΒΜΙ
- Επιπέδα ασβεστίου, φωσφόρου, κρεατινίνης, αλβουμίνης, αλκαλικής φωσφατάσης, παραθορμόνης, 25-ΟΗ βιταμίνης D, αιματοκρίτη 
- Υπολογισμός του δείκτη πρόβλεψης του δεκαετούς καταγματικού κινδύνου FRAX όπως αυτό έχει προσαρμοσθεί με βάση τις ανάγκες και τις ιδιαιτερότητες του ελληνικού πληθυσμού [12].
2.3.2 Ενδελεχής Γηριατρική Αξιολόγηση 
Τα γηριατρικά σύνδρομα που θα αναζητηθούν με την ενδελεχή γηριατρική αξιολόγηση κατά την εισαγωγή, και τα αντίστοιχα αξιολογητικά εργαλεία, είναι τα εξής.
· οξύ οργανικό ψυχοσύνδρομο, με το ερωτηματολόγιο Confusion Assessment Method (CAM)[13]
· υποθρεψία, με το  ερωτηματολόγιο Mini Nutritional Assessment (MNA)- short form [14]
· σαρκοπενία, με μέτρηση δύναμης δραγμού (με υδραυλικό χειροδυναμόμετρο) και περιμέτρου γαστροκνημίας (του ανέπαφου κάτω άκρου, σε περίπτωση καταγμάτων ισχίου)[15]
· πολυφαρμακία και ακατάλληλη συνταγογράφηση με βάσει τους δείκτες FRID, START/STOPP, και Beer’s criteria [3-5]
· διερεύνηση της ευπάθειας προ του επεισοδίου του κατάγματος με συμπλήρωση του ερωτηματολογίου FRAIL και ταξινόμηση του ασθενούς στην Clinical Frailty Scale [16]
· πολυνοσηρότητα, με το Charlson Comorbidity Index [17-21]
· Προγνωστικό δείκτη θνητότητας 1 έτους για νοσηλευόμενους ηλικιωμένους [22]
· Κατάθλιψη, με βάση τη συνταγογράφηση αντικαταθλιπτικών φαρμάκων από τον θεράποντα ιατρό, ή την  αναφορά από τον ασθενή ή τον φροντιστή ικανού αριθμού συμπτωμάτων κατάθλιψης όπως αναφέρονται στο ερωτηματολόγιο Geriatric Depression Scale [23]
· Ανοϊκή συνδρομή, με βάση την αναφορά σοβαρής νοητικής δυσλειτουργίας που οδηγεί σε αδυναμία αυτοεξυπηρέτησης από τον ασθενή ή τον φροντιστή του, ή και τη χορήγηση του Mini-Mental Status Examination (MMSE) [24] 
2.3.3 Παράμετροι καταγραφής κατά τη μετανοσοκομειακή περίοδο
 Θα συλλεγούν τηλεφωνικά από τους ασθενείς ή/και τους συνεπικουρούντες την ιατρική τους φροντίδα μεταξύ 6 εβδομάδων και 6 μηνών από την έξοδο από το νοσοκομείο, τα εξής συμπληρωματικά στοιχεία:
- Τόπος διαμονής (σπίτι, κέντρο αποκατάστασης, κλπ όπως εξηγείται στην 1η γραμμή)
- Τύπος φροντιστή (1 επαγγελματίας, > 1 επαγγελματίας, επαγγελματίας σε συνδυασμό με άτυπο επί πληρωμή, επαγγελματίας σε συνδυασμό με άτυπο κοινωνικού περιβάλλοντος, μόνο άτυπος επί πληρωμή, > 1 άτυπος επί πληρωμή, μόνο άτυπος κοινωνικού περιβάλλοντος, > 1 άτυπος κοινωνικού περιβάλλοντος, άτυπος επί πληρωμή σε συνδυασμό με άτυπο κοινωνικού περιβάλλοντος) , καθώς και αν συμμετέχει στη φροντίδα μέλος της οικογένειας του ατόμου ή όχι (όχι, ναι χειρωνακτικά, ναι αλλά μόνο επίβλεψη). 
- Είδος φυσιοθεραπευτικής παρέμβασης, και συγκεκριμένα: 
- Τύπος: τυπικές συνεδρίες από επαγγελματία, άτυπες ασκήσεις χωρίς την παρουσία επαγγελματία, μόνο παθητική φυσιοθεραπεία εύρους κίνησης, καμία φυσιοθεραπεία 
- Τόπος: κατ΄οίκον, με επισκέψεις σε φυσιοθεραπευτήριο, ή με εισαγωγή σε κέντρο αποκατάστασης, 
- Ένταση: εβδομαδιαίες ώρες φυσιοθεραπείας (πχ 2 ώρες τη μέρα κάθε Δευτέρα, Τετάρτη, Παρασκευή = 6 ώρες εβδομαδιαίως, 1.5 ώρα κάθε Σάββατο = 1.5 ώρα εβδομαδιαίως)
- DEXA scan T score μετά το κάταγμα ισχίου, εφόσον πραγματοποιήθηκε
- Είδος αντιοστεοπορωτική θεραπείας που τυχόν χορηγήθηκε στον ασθενή

2.4 Εκβάσεις υπό διερεύνηση
Οι εκβάσεις ενδιαφέροντος που θα καταγραφούν στον 1, 6, και 12 μήνες είναι οι εξής: 
· Λειτουργική αποκατάσταση με βάση τις κλίμακες δραστηριοτήτων της καθημερινότητας Katz scale για τις απλές [25] και Lawton scale για τις σύνθετες [26]
· Ανάκτηση ικανότητας για μετακίνηση και ποιοτική αξιολόγηση αυτής σε 6-βάθμια κλίμακα (κλινήρης – μεταφορά σε καρέκλα – εξαιρετικά δυσχερής βάδιση υποβασταζόμενος – δυσχερής βάδιση με βοήθημα ή/και επίβλεψη – ικανοποιητική αυτόνομη βάδιση με βοήθημα – πολύ καλή αυτόνομη βάδιση χωρίς βοήθημα)
· Αριθμός επανεισαγωγών στο νοσοκομείο
· Νέο κάταγμα, συμμόρφωση με την αντιοστεοπορωτική αγωγή και το είδος αυτής  (διφωσφονικά, δενοσουμάμπη, τεριπαρατίδη, εκλεκτικοί τροποποιητές υποδοχέων οιστρογόνων [SERMS])
· Καρδιαγγειακά συμβάντα, όπως έμφραγμα μυοκαρδίου, αγγειακό εγκεφαλικό επεισόδιο, εν τω βάθει φλεβοθρόμβωση, πνευμονική εμβολή
· Άλλες σοβαρές ιατρικές επιπλοκές, όπως οι εν τω βάθει λοιμώξεις, νέα διάγνωση ψυχοδιανοητικής διαταραχής, θάνατος

2.5 Υπολογισμός δείγματος και στατιστική ανάλυση
Εκτιμώντας ένταξη στο πρωτόκολλο 16-18 ασθενών μεγαλύτερης ηλικίας με οστεοπορωτικά κατάγματα για κάθε μήνα λειτουργίας του προγράμματος, εκτιμάται ότι η μελέτη θα συμπεριλάβει περίπου 200 ασθενείς. Δεδομένου ότι στους μισούς από αυτούς θα πραγματοποιηθεί γηριατρική αξιολόγηση, αναμένεται να πραγματοποιηθούν κατά προσέγγιση 100 γηριατρικές αξιολογήσεις στα πλαίσια του πρωτοκόλλου. 
Η συσχέτιση μεταξύ των καταγραφόμενων παραμέτρων και των καταληκτικών σημείων θα γίνει με δοκιμασία t test ή αντίστοιχου απαραμετρικού ελέγχου όπου ενδείκνυται για συνεχείς μεταβλητές, και με δοκιμασία Χ2 ή αντίστοιχου απαραμετρικού ελέγχου όπου ενδείκνυται για δίτιμες μεταβλητές. Ο πολυπαραγοντικός έλεγχος για πιθανές συσχετίσεις των μετρήσιμων παραμέτρων με τις εκβάσεις ενδιαφέροντος  θα γίνει με πολλαπλή λογαριθμιστική παλινδρόμηση ή/και υποδείγματα Cox. Για τη διερεύνηση συσχετίσεων μεταξύ των μετρούμενων παραμέτρων και της εξέλιξης των δεικτών αυτονομίας στις δραστηριότητες της καθημερινότητας (Katz και Lawton indices) θα χρησιμοποιηθούν τεχνικές ανάλυσης επαναλαμβανόμενων μετρήσεων. Για την ανάδειξη προγνωστικού εργαλείου μετεγχειρητικής θνητότητας ή/και λειτουργικότητας στο 1 έτος θα χρησιμοποιηθούν τεχνικές πολυμεταβλητής ανάλυσης. 

